15.12.2016

               LT

               Europos Sąjungos oficialusis leidinys

               C 468/283

         P7_TA(2013)0562
   Audito Rūmų nario skyrimas (Nikolaos Milionis – EL)
   2013 m. gruodžio 11 d. Europos Parlamento sprendimas dėl siūlomos Nikolaos Milioniso kandidatūros į Audito Rūmų narius (C7-0310/2013 – 2013/0808(NLE))
   (Konsultavimosi procedūra)
   (2016/C 468/63)

      Europos Parlamentas,

               —

               atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C7-0310/2013),

               —

               atsižvelgdamas į Darbo tvarkos taisyklių 108 straipsnį,

               —

               atsižvelgdamas į Biudžeto kontrolės komiteto pranešimą (A7-0436/2013),

               A.

               kadangi Biudžeto kontrolės komitetas įvertino siūlomo kandidato kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus;

               B.

               kadangi per 2013 m. lapkričio 7 d. Biudžeto kontrolės komiteto posėdį buvo surengtas kandidato, kurį Taryba siūlo skirti Audito Rūmų nariu, klausymas;

               1.

               teikia teigiamą nuomonę dėl Tarybos pasiūlymo skirti Nikolaos Milionisą Audito Rūmų nariu;

               2.

               paveda Pirmininkui perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.


title: 2016 m. gruodžio 6 d. Tarybos sprendimas (BUSP) 2016/2233, kuriuo panaikinama Bendroji pozicija 96/697/BUSP dėl Kubos

text:
13.12.2016

               LT

               Europos Sąjungos oficialusis leidinys

               LI 337/41

         TARYBOS SPRENDIMAS (BUSP) 2016/2233
   2016 m. gruodžio 6 d.
   kuriuo panaikinama Bendroji pozicija 96/697/BUSP dėl Kubos
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               1996 m. gruodžio 2 d. Taryba priėmė Bendrąją poziciją 96/697/BUSP (1), kuria nustatoma Sąjungos pozicija ir tikslai santykiuose su Kuba;

               (2)

               Bendrojoje pozicijoje 96/697/BUSP buvo numatyta galimybė pradėti derybas su Kuba dėl bendradarbiavimo susitarimo;

               (3)

               2014 m. vasario 10 d. Taryba ir Taryboje posėdžiavę valstybių narių Vyriausybių atstovai įgaliojo Komisiją pradėti derybas su Kubos Respublika dėl politinio dialogo ir bendradarbiavimo susitarimo;

               (4)

               derybos buvo sėkmingai užbaigtos, 2016 m. kovo 11 d. parafavus Europos Sąjungos bei jos valstybių narių ir Kubos Respublikos politinio dialogo ir bendradarbiavimo susitarimą (toliau – Susitarimas);

               (5)

               Susitarimas sudarys naują jo šalių santykių teisinį pagrindą;

               (6)

               todėl Bendroji pozicija 96/697/BUSP turėtų būti panaikinta,

         PRIĖMĖ ŠĮ SPRENDIMĄ:
   1 straipsnis
   Bendroji pozicija 96/697/BUSP panaikinama.
   2 straipsnis
   Šis sprendimas įsigalioja 2016 m. gruodžio 12 d.

      Priimta Briuselyje 2016 m. gruodžio 6 d.

            Tarybos vardu

            Pirmininkas

         P. KAŽIMÍR

      (1)  1996 m. gruodžio 2 d. Bendroji pozicija 96/697/BUSP, Tarybos nustatyta remiantis Europos Sąjungos sutarties J.2 straipsniu dėl Kubos (OL L 322, 1996 12 12, p. 1).


title: 2003 m. liepos 5 d. Tarybos Sprendimas dėl Susitarimo, atnaujinančio Europos bendrijos ir Rusijos Federacijos Vyriausybės susitarimą dėl bendradarbiavimo mokslo ir technologijų srityje, sudarymo

text:
Svarbus teisinis pranešimas

|

32003D0798

Oficialusis leidinys L 299 , 18/11/2003 p. 0020 - 0020

		Tarybos Sprendimas2003 m. liepos 5 d.dėl Susitarimo, atnaujinančio Europos bendrijos ir Rusijos Federacijos Vyriausybės susitarimą dėl bendradarbiavimo mokslo ir technologijų srityje, sudarymo(2003/798/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į 170 straipsnio antrąją pastraipą, taip pat 300 straipsnio 2 dalies pirmosios pastraipos pirmąjį sakinį ir 300 straipsnio 3 dalies pirmąją pastraipą,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi:(1) 2000 m. lapkričio 16 d. Sprendimu [2] Taryba patvirtino Europos bendrijos ir Rusijos Federacijos Vyriausybės (toliau – Rusija) susitarimo dėl bendradarbiavimo mokslo ir technologijų srityje sudarymą.(2) Susitarimo 12 straipsnio b dalyje numatyta, kad: "Šis Susitarimas sudaromas pradiniam laikotarpiui, kuris baigiasi 2002 m. gruodžio 31 d., ir bus atnaujinamas bendru Šalių susitarimu papildomam penkerių metų laikotarpiui.".(3) 2002 m. spalio 19 d. žodine nota Rusijos Federacijos Užsienio reiklų ministerija paprašė anksčiau minėtą Susitarimą atnaujinti dar penkeriems metams. Susitarimo Šalys mano, kad greitas šio Susitarimo atnaujinimas atitiktų abiejų šalių interesus.(4) atnaujinto Susitarimo turinio esmė bus tokia pati kaip ir neseniai pasibaigusio.(5) Europos bendrijos ir Rusijos Federacijos Vyriausybės susitarimą dėl bendradarbiavimo mokslo ir technologijų srityje atnaujinantis Susitarimas turėtų būti patvirtinamas Bendrijos vardu,NUSPRENDĖ:1 straipsnisŠiuo sprendimu Susitarimas, penkeriems metams atnaujinantis Europos bendrijos ir Rusijos Federacijos Vyriausybės susitarimą dėl bendradarbiavimo mokslo ir technologijų srityje, patvirtinamas Bendrijos vardu.Susitarimo tekstas pridedamas prie šio sprendimo.2 straipsnisŠiuo sprendimu Tarybos pirmininkas įgaliojamas paskirti asmenį(-is), turinčius teisę pasirašyti Susitarimą, kad būtų išreikštas Bendrijos sutikimas būti saistomai šio Susitarimo.Priimta Briuselyje, 2003 m. birželio 5 d.Tarybos varduPirmininkasM. Stratakis[1] 2003 m. gegužės 13 d. pateikta nuomonė (dar nepaskelbta Oficialiajame leidinyje).[2] OL L 299, 2000 11 28, p. 14.--------------------------------------------------


title: Europos centrinio banko sprendimas 2004 m. balandžio 22 d. dėl nacionalinių centrinių bankų procentinių dalių Europos centrinio banko kapitalo pasirašymo rakte (ECB/2004/5)

text:
9.6.2004

               LT

               Europos Sąjungos oficialusis leidinys

               L 205/5

      EUROPOS CENTRINIO BANKO SPRENDIMAS

   2004 m. balandžio 22 d.
   dėl nacionalinių centrinių bankų procentinių dalių Europos centrinio banko kapitalo pasirašymo rakte
   (ECB/2004/5)
   (2004/502/EB)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos centrinio banko statutą, ypač į jo 29.4 straipsnį ir 49.3 straipsnį,
   atsižvelgdama į Europos centrinio banko (ECB) bendrosios tarybos įnašą vadovaujantis Statuto 47.2 straipsnio ketvirtąja įtrauka,
   kadangi:

               (1)

               2003 m. gruodžio 18 d. Sprendimas ECB/2003/17 dėl nacionalinių centrinių bankų procentinių dalių Europos centrinio banko kapitalo pasirašymo rakte (1) nustatė tiems nacionaliniams centriniams bankams (NCB), kurie 2004 m. sausio 1 d. buvo Europos centrinių bankų sistemos (ECBS) dalimi, nuo 2004 m. sausio 1 d. skiriamus indeksus ECB kapitalo pasirašymo rakte (toliau atitinkamai – indeksai kapitalo rakte ir kapitalo raktas).

               (2)

               Atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą ir jų atitinkamų NCB tapimą ECBS dalimi 2004 m. gegužės 1 d., pasirašytas ECB kapitalas turėtų automatiškai padidėti pagal Statuto 49.3 straipsnį. Dėl šio padidėjimo kiekvieno NCB, kuris 2004 m. gegužės 1 d. yra ECBS dalimi, indeksas kapitalo rakte turi būti apskaičiuojamas pagal analogiją su Statuto 29.1 straipsniu ir laikantis Statuto 29.2 straipsnio. Išplėstas ECB kapitalo raktas ir kiekvieno NCB indeksas kapitalo rakte taikomas nuo 2004 m. gegužės 1 d.

               (3)

               Vadovaudamasi 2003 m. liepos 15 d. Tarybos sprendimu 2003/517/EC dėl statistinių duomenų, naudojamų tikslinant Europos centrinio banko kapitalo pasirašymo raktą (2), Europos Komisija pateikė ECB statistinius duomenis, kurie turi būti naudojami nustatant išplėstą kapitalo raktą.

               (4)

               Atsižvelgdami į Europos centrinio banko bendrosios tarybos darbo reglamento 3 straipsnio 3 dalį ir į Bendrosios tarybos įnašą dėl šio sprendimo, Česká národní banka, Eesti Pank, the Central Bank of Cyprus, Latvijas Banka, Lietuvos banko, Magyar Nemzeti Bank, Bank Ċentrali ta’ Malta/Central Bank of Malta, Narodowy Bank Polski, Banka Slovenije ir Národná banka Slovenska valdytojai turėjo galimybę išdėstyti savo samprotavimus dėl šio sprendimo prieš jį priimant,

         NUSPRENDĖ:
   1 straipsnis
   Apvalinimas
   Jei Europos Komisijos pateikti peržiūrėti statistiniai duomenys, kurie turi būti naudojami išplečiant kapitalo raktą, nesudaro 100 %, skirtumas išlyginamas: i) jei visa suma yra mažesnė už 100 %, prie mažiausios dalies (dalių) didėjančia tvarka pridedant 0,0001 procentinio punkto, kol tiksliai gaunama 100 %, arba ii) jei visa suma yra didesnė už 100 %, iš didžiausios dalies (dalių) mažėjančia tvarka atimant 0,0001 procentinio punkto, kol tiksliai gaunama 100 %.
   2 straipsnis
   Indeksai kapitalo rakte
   Kiekvienam NCB skiriamas Statuto 29 straipsnyje apibūdintas indeksas kapitalo rakte nuo 2004 m. gegužės 1 d. yra toks:

               Nationale Bank van België/Banque Nationale de Belgique

               2,5502 %

               Česká národní banka

               1,4584 %

               Danmarks Nationalbank

               1,5663 %

               Deutsche Bundesbank

               21,1364 %

               Eesti Pank

               0,1784 %

               Bank of Greece

               1,8974 %

               Banco de España

               7,7758 %

               Banque de France

               14,8712 %

               Central Bank and Financial Services Authority of Ireland

               0,9219 %

               Banca d’Italia

               13,0516 %

               Central Bank of Cyprus

               0,1300 %

               Latvijas Banka

               0,2978 %

               Lietuvos bankas

               0,4425 %

               Banque centrale du Luxembourg

               0,1568 %

               Magyar Nemzeti Bank

               1,3884 %

               Bank Ċentrali ta’ Malta/Central Bank of Malta

               0,0647 %

               De Nederlandsche Bank

               3,9955 %

               Oesterreichische Nationalbank

               2,0800 %

               Narodowy Bank Polski

               5,1380 %

               Banco de Portugal

               1,7653 %

               Banka Slovenije

               0,3345 %

               Národná banka Slovenska

               0,7147 %

               Suomen Pankki

               1,2887 %

               Sveriges Riksbank

               2,4133 %

               Bank of England

               14,3822 %

         3 straipsnis
   Baigiamosios nuostatos
   1.   Šis sprendimas įsigalioja 2004 m. balandžio 23 d.
   2.   Sprendimas ECB/2003/17 panaikinamas nuo 2004 m. gegužės 1 d.

      Priimta Frankfurte prie Maino, 2004 m. balandžio 22 d.

            ECB pirmininkas

         Jean-Claude TRICHET

      (1)  OL L 9, 2004 1 15, p. 27.

      (2)  OL L 181, 2003 7 19, p. 43.


title: 2006 m. birželio 14 d.  Europos Parlamento ir Tarybos sprendimas Nr. 896/2006/EB, nustatantis supaprastintą asmenų kontrolės prie išorės sienų režimą, grindžiamą vienašališku valstybių narių tam tikrų Šveicarijos ir Lichtenšteino išduotų leidimų gyventi pripažinimu tranzito per jų teritoriją tikslu

text:
20.6.2006

               LT

               Europos Sąjungos oficialusis leidinys

               L 167/8

      EUROPOS PARLAMENTO IR TARYBOS SPRENDIMAS Nr. 896/2006/EB
   2006 m. birželio 14 d.
   nustatantis supaprastintą asmenų kontrolės prie išorės sienų režimą, grindžiamą vienašališku valstybių narių tam tikrų Šveicarijos ir Lichtenšteino išduotų leidimų gyventi pripažinimu tranzito per jų teritoriją tikslu
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 62 straipsnio 2 dalies a punktą,
   atsižvelgdami į Komisijos pasiūlymą,
   laikydamiesi Sutarties 251 straipsnyje nustatytos tvarkos (1),
   kadangi:

               (1)

               1990 m. birželio 19 d. Konvencijos, įgyvendinančios 1985 m. birželio 14 d. Šengeno susitarimą tarp Beniliukso ekonominės sąjungos valstybių, Vokietijos Federacinės Respublikos ir Prancūzijos Respublikos vyriausybių dėl laipsniško jų bendrų sienų kontrolės panaikinimo (2) (toliau – Šengeno konvencija), 21 straipsnis numato, kad visiškai Šengeno acquis įgyvendinančių valstybių narių išduoti leidimai gyventi tarpusavyje pripažįstami lygiaverčiais vienodai vizai.

               (2)

               Tačiau galiojančios Bendrijos taisyklės nenumato supaprastinto asmenų kontrolės prie išorės sienų režimo, pagal kurį trečiųjų šalių išduoti leidimai gyventi būtų pripažįstami lygiaverčiais vienodai vizai, išduotai tranzito per bendrąją erdvę ar trumpalaikio buvimo joje tikslu.

               (3)

               Trečiųjų šalių piliečiai, turintys Šveicarijos išduotus leidimus gyventi, kuriems taikomi vizų reikalavimai pagal 2001 m. kovo 15 d. Tarybos reglamentą (EB) Nr. 539/2001, nustatantį trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (3), privalo kreiptis dėl vizos, kad vykdami tranzitu per bendrąją erdvę galėtų grįžti į savo kilmės šalį. Dėl šios priežasties valstybių narių konsulinės įstaigos Šveicarijoje turi išnagrinėti daug tokių trečiųjų šalių piliečių pateikiamų prašymų išduoti vizą. Panašūs sunkumai iškilo dėl prašymų išduoti vizą, kuriuos pateikia Lichtenšteino išduotus leidimus gyventi turintys asmenys.

               (4)

               Taikant Šengeno acquis dviejų etapų įgyvendinimo mechanizmą, naujosios valstybės narės, kurios įstojo į Europos Sąjungą 2004 m. gegužės 1 d., nuo tos pačios dienos turi išduoti nacionalines vizas trečiųjų šalių piliečiams, kurie turi Šveicarijos ir Lichtenšteino išduotus leidimus gyventi ir kuriems pagal Reglamentą (EB) Nr. 539/2001 taikomi vizų reikalavimai. Kai kurios naujosios valstybės narės išreiškė savo susirūpinimą, kadangi tai padidins jų konsulatams Šveicarijoje ir Lichtenšteine tenkančią administracinę naštą.

               (5)

               Valstybėms narėms nebūtina reikalauti vizų iš šios kategorijos asmenų, kadangi jie nekelia didelės nelegalios imigracijos rizikos valstybėms narėms.

               (6)

               Siekiant išspręsti situaciją, kurioje atsidūrė tiek visiškai Šengeno acquis įgyvendinančių valstybių narių, tiek naujųjų valstybių narių konsulinės įstaigos Šveicarijoje ir Lichtenšteine, reikėtų nustatyti supaprastintą asmenų kontrolės prie išorės sienų režimą, grindžiamą vienašališku tam tikrų Šveicarijos ir Lichtenšteino valdžios institucijų išduotų leidimų gyventi pripažinimu lygiaverčiais vienodoms ar nacionalinėms vizoms.

               (7)

               Toks dokumento pripažinimas turėtų būti apribotas tranzito tikslu ir neturėtų įtakoti valstybių narių galimybės išduoti trumpalaikes vizas.

               (8)

               Pripažinimo režimo taikymas turėtų būti privalomas valstybėms narėms, visiškai įgyvendinančioms Šengeno acquis, ir neprivalomas naujosioms valstybėms narėms, taikančioms 2006 m. birželio 14 d. Europos Parlamento ir Tarybos sprendimą Nr. 895/2006/EB, nustatantį supaprastintą asmenų kontrolės prie išorės sienų režimą, grindžiamą vienašališku Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos tam tikrų dokumentų pripažinimu lygiaverčiais jų išduodamoms nacionalinėms vizoms tranzito per jų teritoriją tikslu (4), pereinamuoju laikotarpiu iki tos dienos, kurią nustatys Taryba, pagal 2003 m. Stojimo akto 3 straipsnio 2 dalies pirmą pastraipą.

               (9)

               Turi būti įvykdytos 2006 m. kovo 15 d. Europos Parlamento ir Tarybos reglamento (EB) Nr. 562/2006, nustatančio taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksą) (5), 5 straipsnio 1 dalyje nurodytos atvykimo sąlygos, išskyrus jo 5 straipsnio 1 dalies b punktą, kadangi šis sprendimas nustato Šveicarijos ir Lichtenšteino išduotų tranzitinių vizų ir leidimų gyventi lygiavertiškumo režimą.

               (10)

               Kadangi šio sprendimo tikslas turi tiesioginį poveikį Bendrijos acquis dėl vizų ir valstybės narės vienos negali deramai jo pasiekti ir kadangi atsižvelgiant į šio sprendimo mastą bei poveikį to tikslo būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytam tikslui pasiekti.

               (11)

               Kalbant apie Islandiją ir Norvegiją, šiuo sprendimu plėtojamos Šengeno acquis nuostatos pagal Europos Sąjungos Tarybos ir Islandijos Respublikos bei Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis, kurios patenka į Tarybos sprendimo 1999/437/EB (6) dėl tam tikrų priemonių taikant tą susitarimą 1 straipsnio A punkte nurodytą sritį.

               (12)

               Pagal Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja Tarybai priimant šį sprendimą, jis nėra jai privalomas ir ji neprivalo jo taikyti. Tačiau, kadangi šis sprendimas remiasi Šengeno acquis pagal Europos bendrijos steigimo sutarties trečios dalies IV antraštinę dalį, Danija pagal to protokolo 5 straipsnį per šešis mėnesius nuo šio sprendimo priėmimo dienos turi nuspręsti, ar ji perkels jį į savo nacionalinę teisę.

               (13)

               Šiuo sprendimu plėtojamos Šengeno acquis nuostatos, kuriose Jungtinė Karalystė nedalyvauja pagal 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (7). Todėl Jungtinė Karalystė nedalyvauja šį sprendimą priimant, jis nėra jai privalomas ir ji neprivalo jo taikyti.

               (14)

               Šiuo sprendimu plėtojamos Šengeno acquis nuostatos, kuriose Airija nedalyvauja pagal 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (8), todėl Airija nedalyvauja šį sprendimą priimant, jis nėra jai privalomas ir ji neprivalo jo taikyti,

         PRIĖMĖ ŠĮ SPRENDIMĄ:
   1 straipsnis
   Šiuo sprendimu nustatomas supaprastintas asmenų kontrolės prie išorės sienų režimas, pagal kurį valstybės narės vienašališkai pripažįsta Šveicarijos ir Lichtenšteino išduotus leidimus gyventi trečiųjų šalių piliečiams, kuriems pagal Reglamentą (EB) Nr. 539/2001 taikomi vizų reikalavimai, lygiaverčiais jų vieningoms arba nacionalinėms vizoms tranzito tikslu.
   Šio sprendimo įgyvendinimas neturi įtakos asmenų kontrolei prie išorės sienų pagal Reglamento (EB) Nr. 562/2006 5–13 ir 18–19 straipsnius.
   2 straipsnis
   Visiškai Šengeno acquis įgyvendinančios valstybės narės vienašališkai pripažįsta priede išvardytus Šveicarijos ir Lichtenšteino išduodamus leidimus gyventi.
   Naujosios valstybės narės, kurios taiko Sprendimą Nr. 895/2006/EB, gali vienašališkai pripažinti šio sprendimo priede išvardytus leidimus gyventi lygiaverčiais jų nacionalinei tranzitinei vizai iki tos dienos, kurią nustatys Taryba, pagal 2003 m. Stojimo akto 3 straipsnio 2 dalies pirmą pastraipą.
   3 straipsnis
   Trečiųjų šalių piliečių tranzito per valstybės (-ių) narės (-ių) teritoriją trukmė negali viršyti penkių dienų.
   Priede išvardytų dokumentų galiojimo laikotarpis apima tranzito trukmę.
   4 straipsnis
   Naujoji valstybė narė, kuri nusprendžia taikyti šį sprendimą, apie tai praneša Komisijai iki 2006 m. rugpjūčio 1 d. Komisija šią naujųjų valstybių narių pateiktą informaciją paskelbia Europos Sąjungos oficialiajame leidinyje.
   5 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas iki tos dienos, nuo kurios, remiantis Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis 15 straipsniu, Šveicarijoje ir Lichtenšteine pradedamos taikyti Šengeno konvencijos 21 straipsnio nuostatos.
   6 straipsnis
   Šis sprendimas skirtas valstybėms narėms pagal Europos bendrijos steigimo sutartį.

      Priimta Strasbūre, 2006 m. birželio 14 d.

            Europos Parlamento vardu

            Pirmininkas

         J. BORRELL FONTELLES

            Tarybos vardu

            Pirmininkas

         H. WINKLER

      (1)  2006 m. balandžio 6 d. Europos Parlamento nuomonė (dar nepaskelbta Oficialiajame leidinyje) ir 2006 m. birželio 1 d. Tarybos sprendimas.

      (2)  OL L 239, 2000 9 22, p. 19.

      (3)  OL L 81, 2001 3 21, p. 1. Reglamentas su paskutiniais pakeitimais, padarytais Reglamentu (EB) Nr. 851/2005 (OL L 141, 2005 6 4, p. 3).

      (4)  Žr. šio Oficialiojo leidinio p. 1.

      (5)  OL L 105, 2006 4 13, p. 1.

      (6)  OL L 176, 1999 7 10, p. 31.

      (7)  OL L 131, 2000 6 1, p. 43.

      (8)  OL L 64, 2002 3 7, p. 20.

      PRIEDAS
      Šveicarijos Konfederacijos ir Lichtenšteino išduodamų leidimų gyventi, minimų 2 straipsnyje, sąrašas
      A.   ŠVEICARIJOS KONFEDERACIJOS IŠDUOTI LEIDIMAI GYVENTI

                  —

                  Ausländerausweis B/Livret pour étrangers B/Libretto per stranieri B/Legitimaziun d’esters B (užsieniečiams skirtas asmens dokumentas B) (laikinas B tipo leidimas gyventi. Išduodamas trejomis arba keturiomis kalbomis) (pilkos spalvos)

                  —

                  Ausländerausweis C/Livret pour étrangers C/Libretto per stranieri C (užsieniečiams skirtas asmens dokumentas C) (nuolatinis C tipo leidimas gyventi) (žalios spalvos)

                  —

                  Ausländerausweis Ci/Livret pour étrangers Ci/Libretto per stranieri Ci (Ci tipo leidimas gyventi, skirtas tarptautinių organizacijų pareigūnų ir užsienio valstybių atstovybių Šveicarijoje narių, kurie vykdo ekonominę veiklą Šveicarijos darbo rinkoje, sutuoktiniams ir vaikams (iki 25 metų amžiaus)) (raudonos spalvos)

                  —

                  Legitimationskarten (Aufenthaltsbewilligung) vom Eidgenössischen Departement für auswärtige Angelegenheiten/Cartes de légitimation (titres de séjour) du Département fédéral des affaires étrangères/Carte di legittimazione (titoli di soggiorno) del Dipartimento federale degli affari esteri (Federalinio užsienio reikalų departamento išduotos asmens tapatybės kortelės (leidimai gyventi))

                              —

                              Legitimationskarte „B“ (mit rosafarbigem Streifen): Missionschefs der diplomatischen, ständigen oder Spezialmissionen, leitende Beamte internationaler Organisationen und Familienmitglieder, die den gleichen Status besitzen/Carte de légitimation „B“ (à bande rose): Chefs de mission diplomatique, permanente ou spéciale, membres de la haute direction des organisations internationales et membres de famille qui jouissent du même statut/Carta di legittimazione „B“ (a banda rosa): capimissione di missioni diplomatiche permanenti o speciali, funzionari superiori di organizzazioni internazionali e loro familiari che beneficiano dello stesso statuto (B tipo asmens tapatybės kortelė (su rausva juostele): diplomatinių, nuolatinių ar specialių misijų vadovai, tarptautinių organizacijų vyresnieji pareigūnai ir jų šeimų nariai, turintys tą patį statusą)

                              —

                              Legitimationskarte „C“ (mit rosafarbigem Streifen): Mitglieder des diplomatischen Personals der diplomatischen, ständigen oder Spezialmissionen, Beamte internationaler Organisationen und Familienmitglieder, die den gleichen Status besitzen/Carte de légitimation „C“ (à bande rose): membres du personnel diplomatique des missions diplomatiques, permanentes ou spéciales, hauts fonctionnaires des organisations internationales et membres de famille qui jouissent du même statut/Carta di legittimazione „C“ (a banda rosa): membri del personale diplomatico di missioni diplomatiche permanenti o speciali, funzionari di organizzazioni internazionali e familiari che beneficiano dello stesso statuto (C tipo asmens tapatybės kortelė (su rausva juostele): diplomatinių, nuolatinių ar specialių misijų diplomatinio personalo nariai, tarptautinių organizacijų pareigūnai ir jų šeimų nariai, turintys tą patį statusą)

                              —

                              Legitimationskarte „D“ (mit blauem Streifen): Mitglieder des Verwaltungs- und technischen Personals der diplomatischen, ständigen oder Spezialmissionen und Familienmitglieder, die den gleichen Status besitzen/Carte de légitimation „D“ (à bande bleue): membres du personnel administratif et technique des missions diplomatiques, permanentes ou spéciales et membres de famille qui jouissent du même statut/Carta di legittimazione „D“ (a banda blu): membri del personale amministrativo e tecnico di missioni diplomatiche permanenti o speciali e familiari che beneficiano dello stesso statuto (D tipo asmens tapatybės kortelė (su mėlyna juostele): diplomatinių, nuolatinių ar specialių misijų administracinio ir techninio personalo nariai ir jų šeimų nariai, turintys tą patį statusą)

                              —

                              Legitimationskarte „D“ (mit braunem Streifen): Beamte der Kategorie Berufspersonal internationaler Organisationen und Familienmitglieder, die den gleichen Status besitzen/Carte de légitimation „D“ (à bande brune): fonctionnaires de la catégorie professionnelle des organisations internationales et membres de famille qui jouissent du même statut/Carta di legittimazione „D“ (a banda marrone): funzionari appartenenti alla categoria del personale di carriera di organizzazioni internazionali e familiari che beneficiano dello stesso statuto (D tipo asmens tapatybės kortelė (su ruda juostele): „specialistų kategorijai“ priklausantys tarptautinių organizacijų pareigūnai ir jų šeimų nariai, turintys tą patį statusą)

                              —

                              Legitimationskarte „E“ (mit violettem Streifen): Mitglieder des Dienstpersonals der diplomatischen, ständigen oder Spezialmissionen, Beamte der allgemeinen Dienste internationaler Organisationen und Familienmitglieder, die den gleichen Status besitzen/Carte de légitimation „E“ (à bande violette): membres du personnel de service des missions diplomatiques, permanentes et spéciales, fonctionnaires des services généraux des organisations internationales et membres de famille qui jouissent du même statut/Carta di legittimazione „E“ (a banda viola): membri del personale di servizio di missioni diplomatiche permanenti e speciali, funzionari dei servizi generali di organizzazioni internazionali e familiari che beneficiano dello stesso statuto (E tipo asmens tapatybės kortelė (su violetine juostele): diplomatinių, nuolatinių ar specialių misijų aptarnaujančio personalo nariai, bendrąsias pareigas vykdantys tarptautinių organizacijų pareigūnai ir jų šeimų nariai, turintys tą patį statusą)

                              —

                              Legitimationskarte „F“ (mit gelbem Streifen): private Hausangestellte der Mitglieder der diplomatischen, ständigen oder Spezialmissionen und der von Berufs-Konsularbeamten geleiteten konsularischen Vertretungen sowie private Hausangestellte der Beamten internationaler Organisationen/Carte de légitimation „F“ (à bande jaune): domestiques privés des membres des missions diplomatiques, permanentes ou spéciales et des postes consulaires de carrière et domestiques privés des fonctionnaires des organisations internationales/Carta di legittimazione „F“ (a banda gialla): personale domestico privato di membri di missioni diplomatiche permanenti o speciali e di rappresentanze consolari dirette da funzionari consolari di carriera nonché personale domestico privato di funzionari di organizzazioni internazionali (F tipo asmens tapatybės kortelė (su geltona juostele): diplomatinių, nuolatinių ar specialių misijų narių ir konsulinių atstovybių, kurioms vadovauja karjeros konsuliniai pareigūnai, narių, asmeniniai namų ūkio darbuotojai ir tarptautinių organizacijų narių pareigūnų asmeniniai namų ūkio darbuotojai)

                              —

                              Legitimationskarte „G“ (mit türkisem Streifen): Beamte internationaler Organisationen mit Arbeitsvertrag von begrenzter Dauer und Familienmitglieder, die den gleichen Status besitzen/Carte de légitimation „G“ (à bande turquoise): fonctionnaires des organisations internationales (contrat de travail „court terme“) et membres de famille qui jouissent du même statut/Carta di legittimazione „G“ (a banda turchese): funzionari di organizzazioni internazionali con contratto di lavoro a durata determinata e familiari che beneficiano dello stesso statuto (G tipo asmens tapatybės kortelė (su žalsvai mėlyna juostele): terminuotą darbo sutartį turintys tarptautinių organizacijų pareigūnai ir šeimos nariai, turintys tą patį statusą)

                              —

                              Legitimationskarte „H“ (mit weißem Streifen): Personen ohne Privilegien und Immunitäten, die ermächtigt sind, Mitglieder der diplomatischen, ständigen oder Spezialmissionen und der konsularischen Vertretungen zu begleiten, Mitarbeiter internationaler Organisationen ohne Beamtenstatus/Carte de légitimation „H“ (à bande blanche): personnes sans privilèges et immunités autorisées à accompagner les membres des missions diplomatiques, permanentes ou spéciales et des consulats, collaborateurs des organisations internationales qui ne font pas partie des fonctionnaires de ces dernières/Carta di legittimazione „H“ (a banda bianca): persone senza privilegi e immunità autorizzate a accompagnare membri di missioni diplomatiche permanenti o speciali e di consolati, collaboratori di organizzazioni internazionali senza statuto di funzionari (H tipo asmens tapatybės kortelė (su balta juostele): privilegijų ar imuniteto neturintys asmenys, kuriems leidžiama lydėti diplomatinių, nuolatinių ar specialių misijų ir konsulatų narius; pareigūnų statuso neturintys tarptautinių organizacijų darbuotojai)

                              —

                              Legitimationskarte „I“ (mit olivem Streifen): Personal nicht schweizerischer Staatsangehörigkeit des Internationalen Komitees vom Roten Kreuz und Familienmitglieder, die den gleichen Status besitzen/Carte de légitimation „I“ (à bande olive): membres du personnel non suisse du Comité international de la Croix-Rouge et membres de famille qui jouissent du même statut/Carta di legittimazione „I“ (a banda oliva): membri del personale non svizzero del Comitato internazionale della Croce Rossa e familiari che beneficiano dello stesso statuto (I tipo asmens tapatybės kortelė (su alyvuogių žalumo spalvos juostele): Šveicarijos pilietybės neturintys Tarptautinio Raudonojo Kryžiaus komiteto personalo nariai ir jų šeimų nariai, turintys tą patį statusą)

                              —

                              Legitimationskarte „K“ (mit rosafarbigem Streifen): Berufs-Postenchefs und Berufs-Konsularbeamte der konsularischen Vertretungen und Familienmitglieder, die den gleichen Status besitzen/Carte de légitimation „K“ (à bande rose): chefs de poste consulaire de carrière, fonctionnaires consulaires de carrière et membres de famille qui jouissent du même statut/Carta di legittimazione „K“ (a banda rosa): capiposto consolari di carriera e funzionari consolari di carriera di rappresentanze consolari e familiari che beneficiano dello stesso statuto (K tipo asmens tapatybės kortelė (su rausva juostele): karjeros konsulinių įstaigų vadovai, karjeros konsuliniai pareigūnai ir jų šeimų nariai, turintys tą patį statusą)

                              —

                              Legitimationskarte „K“ (mit blauem Streifen): Berufs-Konsularangestellte und Familienmitglieder, die den gleichen Status besitzen/Carte de légitimation „K“ (à bande bleue): employés consulaires de carrière et membres de famille qui jouissent du même statut/Carta di legittimazione „K“ (a banda blu): impiegati consolari di carriera e familiari che beneficiano dello stesso statuto (K tipo asmens tapatybės kortelė (su mėlyna juostele): karjeros konsuliniai kanceliarijos darbuotojai ir jų šeimų nariai, turintys tą patį statusą)

                              —

                              Legitimationskarte „K“ (mit violettem Streifen): Mitglieder des dienstlichen Hauspersonals von berufs-konsularischen Vertretungen und Familienmitglieder, die den gleichen Status besitzen/Carte de légitimation „K“ (à bande violette): membres du personnel de service des représentations consulaires de carrière et membres de famille qui jouissent du même statut/Carta di legittimazione „K“ (a banda viola): membri del personale di servizio di rappresentanze consolari di carriera e familiari che beneficiano dello stesso statuto (K tipo asmens tapatybės kortelė (su violetine juostele): karjeros konsulinių atstovybių narių namų ūkio personalo nariai ir jų šeimų nariai, turintys tą patį statusą)

                              —

                              Legitimationskarte „K“ (mit weißem Streifen): Honorar-Postenchefs von konsularischen Vertretungen/Carte de légitimation „K“ (à bande blanche): chefs de poste consulaire honoraire/Carta di legittimazione „K“ (a banda bianca): capiposto onorari di rappresentanze consolari (K tipo asmens tapatybės kortelė (su balta juostele): konsulinių įstaigų garbės vadovai)

                              —

                              Legitimationskarte „L“ (mit sandfarbigem Streifen): Personal nicht schweizerischer Staatsangehörigkeit der Internationale Gemeinschaft der Roten Kreuz- und Roten Halbmond-Gesellschaften und Familienmitglieder, die den gleichen Status besitzen/Carte de légitimation „L“ (à bande de couleur sable): membres du personnel non suisse de la Fédération internationale des Sociétés de la Croix-Rouge et du Croissant-Rouge et membres de famille qui jouissent du même statut/Carta di legittimazione „L“ (a banda color sabbia): membri del personale non svizzero della Federazione internazionale delle Società della Croce Rossa e della Mezzaluna Rossa e familiari che beneficiano dello stesso statuto (L tipo asmens tapatybės kortelė (su smėlio spalvos juostele): Šveicarijos pilietybės neturintys Tarptautinės Raudonojo Kryžiaus ir Raudonojo Pusmėnulio draugijų federacijos personalo nariai ir jų šeimų nariai, turintys tą patį statusą)

                              —

                              Legitimationskarte „O“ (mit grauem Streifen): Mitglieder des Personals nicht schweizerischer Staatsangehörigkeit der Generaldelegation Palästinas und der ständigen Beobachtermission Palästinas und Familienmitglieder, die den gleichen Status besitzen/Carte de légitimation „O“ (à bande grise): membres du personnel non suisse de la Délégation générale de Palestine et de la Mission permanente d'observation de la Palestine et membres de famille qui jouissent du même statut/Carta di legittimazione „O“ (a banda grigia): membri del personale non svizzero della Delegazione generale di Palestina e della Missione permanente di osservazione della Palestina e familiari che beneficiano dello stesso statuto (O tipo asmens tapatybės kortelė (su pilka juostele): Šveicarijos pilietybės neturintys Palestinos bendros delegacijos ir Palestinos nuolatinės stebėjimo misijos personalo nariai ir jų šeimų nariai, turintys tą patį statusą)

                              —

                              Legitimationskarte „S“ (mit grünem Streifen): Mitglieder des Personals schweizerischer Staatsangehörigkeit der diplomatischen, ständigen und der Spezialmissionen, Beamte schweizerischer Staatsangehörigkeit internationaler Organisationen/Carte de légitimation „S“ (à bande verte): membres du personnel de nationalité suisse des missions diplomatiques, permanentes et spéciales, fonctionnaires de nationalité suisse des organisations internationales/Carta di legittimazione „S“ (a banda verde): membri del personale di nazionalità svizzera di missioni diplomatiche permanenti e speciali, funzionari di nazionalità svizzera di organizzazioni internazionali (S rūšies asmens tapatybės kortelė (su žalia juostele): Šveicarijos pilietybę turintys nuolatinių ir specialių diplomatinių misijų personalo nariai ir Šveicarijos pilietybę turintys tarptautinių organizacijų pareigūnai)

                              —

                              Funktionsbescheinigung für wissenschaftliches Personal des CERN nicht schweizerischer Staatsangehörigkeit/Attestation de fonctions à l'usage du personnel scientifique non suisse du CERN/Attestato di funzione ad uso del personale scientifico non svizzero del CERN (Šveicarijos pilietybės neturintiems CERN moksliniams darbuotojams skirtas funkcijų patvirtinimas)

                              —

                              Bescheinung für Familienmitglieder des wissenschaftlichen Personals des CERN nicht schweizerischer Staatsangehörigkeit/Attestation à l'usage des membres de la famille du personnel scientifique non suisse du CERN/Attestato ad uso dei familiari del personale scientifico non svizzero del CERN (Šveicarijos pilietybės neturintiems CERN mokslinių darbuotojų šeimų nariams skirtas patvirtinimas)

            B.   LICHTENŠTEINO IŠDUODAMI LEIDIMAI GYVENTI

                  —

                  Jahresaufenthaltsbewilligung (leidimas laikinai gyventi šalyje)

                  —

                  Niederlassungsbewilligung (neterminuotas įsisteigimo leidimas).


title: 2014/824/ES: 2014 m. spalio 23 d. Europos Parlamento sprendimas dėl Europos Sąjungos 2012 finansinių metų bendrojo biudžeto įvykdymo patvirtinimo, II skirsnis – Europos Vadovų Taryba ir Taryba

text:
21.11.2014

               LT

               Europos Sąjungos oficialusis leidinys

               L 334/94

         EUROPOS PARLAMENTO SPRENDIMAS
   2014 m. spalio 23 d.
   dėl Europos Sąjungos 2012 finansinių metų bendrojo biudžeto įvykdymo patvirtinimo, II skirsnis – Europos Vadovų Taryba ir Taryba

      (2014/824/ES)

   EUROPOS PARLAMENTAS,

               —

               atsižvelgdamas į Europos Sąjungos 2012 finansinių metų bendrąjį biudžetą (1),

               —

               atsižvelgdamas į Europos Sąjungos 2012 finansinių metų konsoliduotas metines ataskaitas (COM(2013)570 – C7–0275/2013) (2),

               —

               atsižvelgdamas į Audito Rūmų 2012 finansinių metų metinę biudžeto vykdymo ataskaitą kartu su institucijų atsakymais (3),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2012 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į savo 2014 m. balandžio 3 d. sprendimą (5), kuriuo atidedamas sprendimo dėl 2012 finansinių metų biudžeto įvykdymo patvirtinimo priėmimas, ir prie jo pridedamą rezoliuciją,

               —

               atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6), ypač į jo 50, 86, 145, 146 ir 147 straipsnius,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (7), ypač į jo 164, 165 ir 166 straipsnius,

               —

               atsižvelgdamas į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (8),

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto antrąjį pranešimą (A8–0010/2014),

               1.

               nepatvirtina Tarybos Generaliniam sekretoriui, kad Europos Vadovų Tarybos ir Tarybos 2012 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL L 56, 2012 2 29.

      (2)  OL C 334, 2013 11 15, p. 1.

      (3)  OL C 331, 2013 11 14, p. 1.

      (4)  OL C 334, 2013 11 15, p. 122.

      (5)  OL L 266, 2014 9 5, p. 24.

      (6)  OL L 248, 2002 9 16, p. 1.

      (7)  OL L 298, 2012 10 26, p. 1.

      (8)  OL C 373, 2013 12 20, p. 1.


title: 2010/418/: 2010 m. birželio 17 d. Komisijos sprendimas, kuriuo nustatoma finansinė Sąjungos parama skubių kovos su mėlynojo liežuvio liga Ispanijoje 2004 ir 2005 m. priemonių išlaidoms padengti (pranešta dokumentu Nr. C(2010) 3804)

text:
29.7.2010

               LT

               Europos Sąjungos oficialusis leidinys

               L 197/9

         KOMISIJOS SPRENDIMAS
   2010 m. birželio 17 d.
   kuriuo nustatoma finansinė Sąjungos parama skubių kovos su mėlynojo liežuvio liga Ispanijoje 2004 ir 2005 m. priemonių išlaidoms padengti
   (pranešta dokumentu Nr. C(2010) 3804)
   (Tekstas autentiškas tik ispanų kalba)
   (2010/418/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 3 straipsnio 4 dalį,
   kadangi:

               (1)

               2004 ir 2005 m. Ispanijoje kilo mėlynojo liežuvio ligos protrūkiai. Dėl šios ligos Sąjungos gyvulių populiacijai kilo didelis pavojus.

               (2)

               2005 m. rugsėjo 13 d. Komisijos sprendimu 2005/650/EB dėl Bendrijos finansinės pagalbos taikant neatidėliotinas priemones, skirtas likviduoti avių mėlynojo liežuvio ligą Ispanijoje 2004 ir 2005 metais (2), Ispanijai buvo suteikta finansinė Sąjungos parama skubių kovos su mėlynojo liežuvio liga Ispanijoje 2004 ir 2005 m. priemonių išlaidoms padengti.

               (3)

               Sprendime numatyta pirmoji 2 500 000 EUR išmoka atsižvelgiant į Komisijos atliktų patikrinimų vietoje rezultatus.

               (4)

               Pagal to sprendimo 6 straipsnio 2 dalį likusi finansinės Sąjungos paramos dalis turi būti sumokėta remiantis prašymu, pateiktu per 60 dienų nuo sprendimo paskelbimo. Šį prašymą Ispanija pateikė 2005 m. lapkričio 11 d.

               (5)

               Vadovaujantis Sprendimo 2005/650/EB 4 straipsnio 2 dalimi, likusi finansinės Sąjungos paramos dalis turėtų būti nustatyta Komisijos sprendimu, kuris turi būti priimtas Sprendimo 2009/470/EB 40 straipsnyje nustatyta tvarka.

               (6)

               Remiantis Komisijos patikrinimų, atliktų pagal Sprendimo 2005/650/EB 7 straipsnio reikalavimus, rezultatais ir finansinės Sąjungos paramos teikimo reikalavimais, visos prašyme nurodytos išlaidų sumos negalima laikyti atitinkančia reikalavimus.

               (7)

               2009 m. liepos 1 d. raštu Ispanijai buvo pateiktos Komisijos pastabos, galutinės išvados ir nurodytas reikalavimus atitinkančių išlaidų apskaičiavimo metodas.

               (8)

               Atsižvelgiant į šias aplinkybes reikėtų nustatyti bendrą finansinės Sąjungos paramos sumą reikalavimus atitinkančioms išlaidoms, patirtoms 2004 ir 2005 m. Ispanijoje taikant mėlynojo liežuvio ligos likvidavimo ir stebėjimo priemones, padengti.

               (9)

               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Finansinė Sąjungos parama Ispanijai
   Remiantis Sprendimu 2005/650/EB, nustatoma, kad bendra finansinė Sąjungos parama išlaidoms, patirtoms 2004 ir 2005 m. Ispanijoje likviduojant mėlynojo liežuvio ligą, padengti yra 2 850 183,00 EUR.
   2 straipsnis
   Mokėjimo tvarka
   Likusi finansinės Sąjungos paramos dalis yra 350 183,00 EUR.
   3 straipsnis
   Adresatas
   Šis sprendimas yra skirtas Ispanijos Karalystei.

      Priimta Briuselyje 2010 m. birželio 17 d.

            Komisijos vardu

         John DALLI

            Komisijos narys

      (1)  OL L 155, 2009 6 18, p. 30.

      (2)  OL L 238, 2005 9 15, p. 19.


title: 2010/246/: 2010 m. balandžio 26 d. Tarybos sprendimas, kuriuo skiriami Audito Rūmų devyni nariai

text:
1.5.2010

               LT

               Europos Sąjungos oficialusis leidinys

               L 110/29

         TARYBOS SPRENDIMAS
   2010 m. balandžio 26 d.
   kuriuo skiriami Audito Rūmų devyni nariai
   (2010/246/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 286 straipsnio 2 dalį,
   atsižvelgdama į Europos Parlamento nuomones (1),
   kadangi:

               (1)

               Jan KINŠT, Kersti KALJULAID, Igors LUDBORŽS, Irenos PETRUŠKEVIČIENĖS, Gejza HALÁSZ, Josef BONNICI, Jacek UCZKIEWICZ, Vojko Anton ANTONČIČ ir Július MOLNÁR įgaliojimų terminas baigiasi 2010 m. gegužės 6 d.

               (2)

               Todėl reikėtų paskirti naujus narius,

         PRIĖMĖ ŠĮ SPRENDIMĄ:
   Vienintelis straipsnis
   2010 m. gegužės 7 d.–2016 m. gegužės 6 d. laikotarpiui Audito Rūmų nariais skiriami šie asmenys:

               —

               Jan KINŠT,

               —

               Kersti KALJULAID,

               —

               Igors LUDBORŽS,

               —

               Rasa BUDBERGYTĖ,

               —

               Szabolcs FAZAKAS,

               —

               Louis GALEA,

               —

               Augustyn KUBIK,

               —

               Milan Martin CVIKL,

               —

               Ladislav BALKO.

      Priimta Liuksemburge 2010 m. balandžio 26 d.

            Tarybos vardu

            Pirmininkas

         M. Á. MORATINOS

      (1)  2010 m. kovo 25 d. pareikštos nuomonės (dar nepaskelbtos Oficialiajame leidinyje).


title: 2007/819/EB: 2007 m. lapkričio 8 d. Tarybos sprendimas dėl Europos bendrijos ir Serbijos Respublikos susitarimo dėl neteisėtai gyvenančių asmenų readmisijos sudarymo

text:
19.12.2007

               LT

               Europos Sąjungos oficialusis leidinys

               L 334/45

         TARYBOS SPRENDIMAS
   2007 m. lapkričio 8 d.
    dėl Europos bendrijos ir Serbijos Respublikos susitarimo dėl neteisėtai gyvenančių asmenų
   readmisijos sudarymo
   (2007/819/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 63 straipsnio 3 dalies b punktą kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Komisija Europos bendrijos vardu vedė derybas su Serbijos Respublika dėl susitarimo dėl neteisėtai gyvenančių asmenų readmisijos.

               (2)

               Šis susitarimas Europos bendrijos vardu pasirašytas 2007 m. rugsėjo 18 d. pagal 2007 m. rugsėjo 18 d. priimtą Tarybos sprendimą, EB atsižvelgiant į tai, kad jis gali būti sudarytas vėliau.

               (3)

               Susitarimas turėtų būti patvirtintas.

               (4)

               Susitarimu įsteigiamas Jungtinis readmisijos komitetas, kuris gali priimti savo darbo tvarkos taisykles. Šiuo atveju tikslinga numatyti supaprastintą Bendrijos pozicijos priėmimo procedūrą.

               (5)

               Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 3 straipsnį Jungtinė Karalystė pranešė apie savo norą dalyvauti priimant ir taikant šį sprendimą.

               (6)

               Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius ir darant poveikio minėto protokolo 4 straipsnio taikymui, Airija nedalyvauja priimant šį sprendimą ir jis jai neprivalomas ir netaikomas.

               (7)

               Pagal Protokolo dėl Danijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą ir jis jai neprivalomas ir netaikomas,

         NUSPRENDĖ:
   1 straipsnis
   Bendrijos vardu patvirtinamas Europos bendrijos ir Serbijos Respublikos susitarimas dėl neteisėtai gyvenančių asmenų readmisijos.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas turi pateikti susitarimo 22 straipsnyje numatytą pranešimą (2).
   3 straipsnis
   Komisija atstovauja Bendrijai pagal susitarimo 18 straipsnį įsteigtame Jungtiniame readmisijos komitete.
   4 straipsnis
   Bendrijos poziciją Jungtiniame readmisijos komitete dėl jo darbo tvarkos taisyklių priėmimo pagal susitarimo 18 straipsnio 5 dalį nustato Komisija, pasikonsultavusi su Tarybos paskirtu specialiu komitetu.
   5 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2007 m. lapkričio 8 d.

            Tarybos vardu

            Pirmininkas

         R. PEREIRA

      (1)  Nuomonė pareikšta 2007 m. spalio 24 d. (dar nepaskelbta Oficialiajame leidinyje).

      (2)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.
   Europos Bendrijos ir Serbijos Respublikos
   SUSITARIMAS
   dėl neteisėtai gyvenančių asmenų readmisijos
   AUKŠTOSIOS SUSITARIANČIOSIOS ŠALYS,
   EUROPOS BENDRIJA, toliau – Bendrija,
   ir
   SERBIJOS RESPUBLIKA, toliau – Serbija,
   NUSPRENDUSIOS stiprinti tarpusavio bendradarbiavimą, kuriuo siekiama veiksmingiau kovoti su nelegalia imigracija;
   SIEKDAMOS šiuo susitarimu ir savitarpiškumo pagrindu nustatyti greitą ir veiksmingą asmenų, kurie neatitinka arba nebeatitinka atvykimo, buvimo ar gyvenimo Serbijos arba kurios nors Europos Sąjungos valstybės narės teritorijoje sąlygų, tapatybės nustatymo ir saugaus bei tvarkingo jų grąžinimo tvarką, taip pat bendradarbiaujant palengvinti tokių asmenų tranzitą;
   PABRĖŽDAMOS, kad šiuo susitarimu neribojamos Bendrijos, Europos Sąjungos valstybių narių ir Serbijos teisės, įsipareigojimai ir atsakomybė, atsirandantys iš tarptautinės teisės, ypač 1950 m. lapkričio 4 d. Europos žmogaus teisių ir pagrindinių laisvių apsaugos konvencijos ir 1951 m. liepos 28 d. Konvencijos dėl pabėgėlių statuso;
   ATSIŽVELGDAMOS į tai, kad šio susitarimo, kuriam taikoma Europos bendrijos steigimo sutarties IV antraštinė dalis, nuostatos nėra taikomos Danijos karalystei pagal protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties,
   SUSITARĖ:
   1 straipsnis
   Apibrėžtys
   Šiame susitarime:

               a)

               Susitariančiosios Šalys – Serbija ir Bendrija;

               b)

               Serbijos pilietis – Serbijos Respublikos pilietybę turintis asmuo, kaip nustatyta jos nacionalinės teisės aktuose;

               c)

               valstybės narės pilietis – bet kuris asmuo, turintis valstybės narės pilietybę, kaip nustatyta Bendrijos;

               d)

               valstybė narė – bet kuri Europos Sąjungos valstybė narė, išskyrus Danijos Karalystę;

               e)

               trečiosios šalies pilietis – bet kuris asmuo, turintis kitą nei Serbijos ar vienos iš valstybių narių pilietybę;

               f)

               asmuo be pilietybės – bet kuris pilietybės neturintis asmuo;

               g)

               leidimas gyventi – Serbijos arba vienos iš valstybių narių išduotas bet kokios rūšies leidimas, kuris suteikia asmeniui teisę gyventi jos teritorijoje. Tokiu leidimu nelaikomas laikinas leidimas likti jos teritorijoje, kol nagrinėjami prašymai suteikti prieglobstį arba leidimą gyventi;

               h)

               viza – Serbijos arba vienos iš valstybių narių išduotas leidimas arba priimtas sprendimas, reikalingas norint atvykti į jos teritoriją arba vykti per ją tranzitu. Ji neapima oro uosto tranzitinės vizos;

               i)

               prašančioji valstybė – valstybė (Serbija arba viena iš valstybių narių), kuri pateikia readmisijos paraišką pagal šio susitarimo 7 straipsnį arba tranzito paraišką pagal 14 straipsnį;

               j)

               prašomoji valstybė – valstybė (Serbija arba viena iš valstybių narių), kuriai pateikiama readmisijos paraiška pagal šio susitarimo 7 straipsnį arba tranzito paraiška pagal 14 straipsnį;

               k)

               kompetentinga institucija – bet kuri Serbijos arba vienos iš valstybių narių nacionalinės valdžios institucija, kuriai patikėta įgyvendinti šį susitarimą pagal šio susitarimo 19 straipsnio 1 dalies a punktą;

               l)

               pasienio regionas – sritis, kuri driekiasi iki 30 kilometrų nuo bendros valstybės narės ir Serbijos sausumos sienos, ir valstybių narių bei Serbijos tarptautinių oro uostų teritorijos;

               m)

               tranzitas – trečiųjų šalių piliečių arba asmenų be pilietybės kelionė per prašomosios valstybės teritoriją, keliaujant iš prašančiosios valstybės į paskirties valstybę.

         I SKIRSNIS
   SERBIJOS READMISIJOS ĮSIPAREIGOJIMAI
   2 straipsnis
   Savo piliečių readmisija
   1.   Serbija valstybės narės prašymu ir be jokių papildomų formalumų, išskyrus numatytus šiame susitarime, priima atgal į savo teritoriją bet kurį asmenį, kuris netenkina arba jau nebetenkina galiojančių atvykimo, buvimo arba gyvenimo prašančiosios valstybės narės teritorijoje sąlygų, jei įrodoma arba remiantis pateiktais prima facie įrodymais pagrįstai manoma, kad toks asmuo yra Serbijos pilietis.
   2.   Serbija taip pat priima atgal:

               —

               šio straipsnio 1 dalyje minėtų asmenų nepilnamečius nesusituokusius vaikus, nepriklausomai nuo jų gimimo vietos ar pilietybės, išskyrus atvejus, kai jie turi savarankišką teisę apsigyventi prašančiojoje valstybėje narėje,

               —

               šio straipsnio 1 dalyje minėtų asmenų sutuoktinius, turinčius kitą pilietybę, jei jie turi teisę atvykti ir būti arba įgyja teisę atvykti ir būti Serbijos teritorijoje, išskyrus atvejus, kai jie turi savarankišką teisę apsigyventi prašančiojoje valstybėje narėje.

         3.   Serbija taip pat priima atgal asmenis, kurie, atvykę į valstybės narės teritoriją, atsisakė Serbijos pilietybės, nebent ta valstybė narė tokiems asmenims pažadėjo suteikti savo pilietybę.
   4.   Serbijai patenkinus readmisijos paraišką, kompetentinga Serbijos diplomatinė atstovybė arba konsulinė įstaiga nedelsdama ir ne vėliau kaip per 3 darbo dienas išduoda grąžintinam asmeniui grąžinti reikalingą kelionės dokumentą, galiojantį ne mažiau kaip 3 mėnesius. Jei dėl teisinių ar faktinių priežasčių atitinkamas asmuo iš pradžių išduoto kelionės dokumento galiojimo laikotarpiu negali būti perduotas, kompetentinga Serbijos diplomatinė atstovybė arba konsulinė įstaiga per 14 kalendorinių dienų išduoda naują kelionės dokumentą, kurio galiojimo trukmė tokia pati. Jei Serbija per 14 kalendorinių dienų neišdavė naujo kelionės dokumento, laikoma, kad ji pripažįsta išsiuntimui naudojamą tipinį ES kelionės dokumentą (1).
   5.   Jei grąžintinas asmuo be Serbijos pilietybės turi ir trečiosios šalies pilietybę, prašančioji valstybė narė atsižvelgia į grąžintino asmens valią būti grąžintam į savo pasirinktą valstybę.
   3 straipsnis
   Trečiųjų šalių piliečių ir asmenų be pilietybės readmisija
   1.   Serbija valstybės narės prašymu ir be jokių papildomų formalumų, išskyrus numatytus šiame susitarime, priima atgal į savo teritoriją visus trečiųjų šalių piliečius arba asmenis be pilietybės, kurie netenkina arba jau nebetenkina galiojančių atvykimo, buvimo arba gyvenimo prašančiosios valstybės narės teritorijoje teisinių sąlygų, jei įrodoma arba remiantis pateiktais prima facie įrodymais pagrįstai manoma, kad tokie asmenys:

               a)

               turi arba atvykimo metu turėjo Serbijos išduotą galiojančią vizą arba galiojantį leidimą gyventi; arba

               b)

               nelegaliai ir tiesiogiai atvyko į valstybių narių teritoriją po to, kai buvo pasilikę Serbijos teritorijoje arba vyko per ją tranzitu.

         2.   Šio straipsnio 1 dalyje minimas readmisijos įsipareigojimas negalioja, jei:

               a)

               trečiosios šalies pilietis arba asmuo be pilietybės vyksta tik tranzitu per Serbijos tarptautinį oro uostą, neišeidamas iš jo tranzitinės salės; arba

               b)

               prašančioji valstybė išdavė vizą arba leidimą gyventi trečiosios šalies piliečiui arba asmeniui be pilietybės prieš atvykstant į jos teritoriją arba į ją atvykus, išskyrus atvejus, kai:

                           —

                           tas asmuo turi Serbijos išduotą vizą arba leidimą gyventi, kurio galiojimo pabaigos data vėlesnė, arba

                           —

                           prašančiosios valstybės narės išduota viza arba leidimas gyventi buvo gauti naudojant padirbtus ar suklastotus dokumentus arba pateikus klaidingą informaciją, o atitinkamas asmuo buvo pasilikęs Serbijos teritorijoje arba vyko per ją tranzitu, arba

                           —

                           toks asmuo nesilaiko jokių su vizos išdavimu susijusių sąlygų ir buvo pasilikęs Serbijos teritorijoje arba vyko per ją tranzitu.

         3.   Serbija valstybės narės prašymu taip pat priima atgal buvusius Jugoslavijos Socialistinės Federacinės Respublikos piliečius, kurie neįgijo jokios kitos pilietybės, ir kurių gimimo vieta bei nuolatinė gyvenamoji vieta 1992 m. balandžio 27 d. buvo Serbijos teritorijoje.
   4.   Serbijai patenkinus readmisijos paraišką, prašančioji valstybė narė asmeniui, dėl kurio readmisijos susitarta, išduoda išsiuntimui naudojamą tipinį ES kelionės dokumentą (1).
   II SKIRSNIS
   BENDRIJOS READMISIJOS ĮSIPAREIGOJIMAI
   4 straipsnis
   Savo piliečių readmisija
   1.   Valstybė narė Serbijos prašymu ir be jokių papildomų formalumų, išskyrus numatytus šiame susitarime, priima atgal į savo teritoriją bet kurį asmenį, kuris netenkina arba jau nebetenkina galiojančių atvykimo, buvimo arba gyvenimo Serbijos teritorijoje sąlygų, jei įrodoma arba remiantis pateiktais prima facie įrodymais pagrįstai manoma, kad toks asmuo yra tos valstybės narės pilietis.
   2.   Valstybė narė taip pat priima atgal:

               —

               šio straipsnio 1 dalyje minėtų asmenų nepilnamečius nesusituokusius vaikus, nepriklausomai nuo jų gimimo vietos ar pilietybės, išskyrus atvejus, kai jie turi savarankišką teisę apsigyventi Serbijoje,

               —

               šio straipsnio 1 dalyje minėtų asmenų sutuoktinius, turinčius kitą pilietybę, jei jie turi teisę atvykti ir būti arba įgyja teisę atvykti ir būti prašomosios valstybės narės teritorijoje, išskyrus atvejus, kai jie turi savarankišką teisę apsigyventi Serbijoje.

         3.   Valstybė narė taip pat priima atgal asmenis, kurie, atvykę į Serbijos teritoriją, atsisakė valstybės narės pilietybės, išskyrus atvejus, kai Serbija tokiems asmenims pažadėjo suteikti savo pilietybę.
   4.   Prašomajai valstybei narei patenkinus readmisijos paraišką, kompetentinga tos valstybės narės diplomatinė atstovybė arba konsulinė įstaiga nedelsdama ir ne vėliau kaip per 3 darbo dienas išduoda grąžintinam asmeniui grąžinti reikalingą kelionės dokumentą, galiojantį ne mažiau kaip 3 mėnesius. Jei dėl teisinių ar faktinių priežasčių atitinkamas asmuo iš pradžių išduoto kelionės dokumento galiojimo laikotarpiu negali būti perduotas, kompetentinga tos valstybės narės diplomatinė atstovybė arba konsulinė įstaiga per 14 kalendorinių dienų išduoda naują kelionės dokumentą, kurio galiojimo trukmė tokia pati.
   5.   Jei grąžintinas asmuo be prašomosios valstybės narės pilietybės turi ir trečiosios šalies pilietybę, Serbija atsižvelgia į grąžintino asmens valią būti grąžintam į savo pasirinktą valstybę.
   5 straipsnis
   Trečiųjų šalių piliečių ir asmenų be pilietybės readmisija
   1.   Valstybė narė Serbijos prašymu ir be jokių papildomų formalumų, išskyrus numatytus šiame susitarime, priima atgal į savo teritoriją visus trečiųjų šalių piliečius arba asmenis be pilietybės, kurie netenkina arba jau nebetenkina galiojančių atvykimo, buvimo arba gyvenimo Serbijos teritorijoje teisinių sąlygų, jei įrodoma arba remiantis pateiktais prima facie įrodymais pagrįstai manoma, kad tokie asmenys:

               a)

               turi arba atvykimo metu turėjo prašomosios valstybės narės išduotą galiojančią vizą arba galiojantį leidimą gyventi; arba

               b)

               nelegaliai ir tiesiogiai atvyko į Serbijos teritoriją po to, kai buvo pasilikęs prašomosios valstybės narės teritorijoje arba vyko per ją tranzitu.

         2.   Šio straipsnio 1 dalyje minimas readmisijos įsipareigojimas negalioja, jei:

               a)

               trečiosios šalies pilietis arba asmuo be pilietybės vyksta tik tranzitu per prašomosios valstybės narės tarptautinį oro uostą, neišeidamas iš jo tranzitinės salės; arba

               b)

               Serbija išdavė vizą arba leidimą gyventi trečiosios šalies piliečiui arba asmeniui be pilietybės prieš atvykstant į jos teritoriją arba į ją atvykus, išskyrus atvejus, kai:

                           —

                           tas asmuo turi prašomosios valstybės narės išduotą vizą arba leidimą gyventi, kurio galiojimo laikas ilgesnis, arba

                           —

                           Serbijos išduota viza arba leidimas gyventi buvo gauti naudojant padirbtus ar suklastotus dokumentus arba pateikus klaidingą informaciją, ir atitinkamas asmuo buvo pasilikęs prašomosios valstybės narės teritorijoje arba vyko per ją tranzitu, arba

                           —

                           tas asmuo nesilaiko jokių su vizos išdavimu susijusių sąlygų ir atitinkamas asmuo buvo pasilikęs prašomosios valstybės narės teritorijoje, arba vyko per ją tranzitu.

         3.   Šio straipsnio 1 dalyje minimas įsipareigojimas dėl readmisijos taikomas valstybei narei, išdavusiai vizą arba leidimą gyventi. Jeigu vizą arba leidimą gyventi išdavė dvi ar daugiau valstybių narių, šio straipsnio 1 dalyje minimas readmisijos įsipareigojimas skiriamas ilgesnį laiką galiojantį dokumentą išdavusiai valstybei narei arba, jeigu vieno ar kelių dokumentų galiojimo laikas jau pasibaigęs – tai, kurios dokumentas dar galioja. Jeigu visų dokumentų galiojimo laikas jau yra pasibaigęs, šio straipsnio 1 dalyje nurodytas readmisijos įsipareigojimas yra skirtas valstybei narei, išdavusiai dokumentą, kurio galiojimo pasibaigimo data yra vėliausia. Jei tokių dokumentų pateikti neįmanoma, šio straipsnio 1 dalyje nurodytas readmisijos įsipareigojimas tenka valstybei narei, iš kurios teritorijos asmuo paskutinį kartą išvyko.
   4.   Valstybei narei patenkinus readmisijos paraišką, Serbija asmeniui, dėl kurio readmisijos susitarta, išduoda grąžinimui būtiną kelionės dokumentą.
   III SKIRSNIS.
   READMISIJOS PROCEDŪRA
   6 straipsnis
   Principai
   1.   Pagal šio straipsnio 2 dalį prašomosios valstybės kompetentingai institucijai turi būti pateikiama readmisijos paraiška perduodant grąžintiną asmenį remiantis vienu iš 2–5 straipsniuose nurodytų įsipareigojimų.
   2.   Readmisijos paraiškos nereikės tais atvejais, kai grąžintinas asmuo turi galiojantį kelionės dokumentą, o jei toks asmuo yra trečiosios šalies pilietis arba asmuo be pilietybės, – jei jis turi prašomosios valstybės išduotą galiojančią vizą arba galiojantį leidimą gyventi.
   3.   Jei asmuo buvo sulaikytas prašančiosios valstybės pasienio regione (įskaitant oro uostus) neteisėtai kirtęs sieną atvykdamas tiesiai iš prašomosios valstybės teritorijos, prašančioji valstybė gali pateikti readmisijos paraišką per 2 darbo dienas po asmens sulaikymo (pagreitinta procedūra).
   7 straipsnis
   Readmisijos paraiška
   1.   Kiek įmanoma, readmisijos paraiškoje turėtų būti ši informacija:

               a)

               išsami informacija apie gražintiną asmenį (pvz., vardai, pavardės, gimimo data ir vieta, paskutinė gyvenamoji vieta) ir, tam tikrais atvejais, išsami informacija apie nepilnamečius nesusituokusius vaikus ir (arba) sutuoktinį;

               b)

               dokumentai, kurių pagrindu bus įrodyta pilietybė, ir priemonės, kuriomis bus pateikti prima facie įrodymai dėl pilietybės, tranzito, trečiųjų šalių piliečių ir asmenų be pilietybės readmisijos sąlygų, neteisėto atvykimo ir gyvenimo;

               c)

               grąžintino asmens nuotrauka.

         2.   Kiek įmanoma, readmisijos paraiškoje taip pat turėtų būti ši informacija:

               a)

               patvirtinimas, nurodantis, kad perduotinam asmeniui gali prireikti pagalbos ar priežiūros su sąlyga, kad atitinkamas asmuo aiškiai pritarė tokiam tvirtinimui;

               b)

               bet kokia kita apsaugos, saugumo priemonė arba informacija apie asmens sveikatą, kuri gali būti būtina individualaus perdavimo atveju.

         3.   Naudotina tipinė readmisijos paraiškos forma pridedama šio susitarimo 6 priede.
   8 straipsnis
   Su pilietybe susiję įrodymai
   1.   Kaip su pilietybe susijusius įrodymus pagal 2 straipsnio 1 dalį ir 4 straipsnio 1 dalį galima visų pirma pateikti šio susitarimo 1 priede išvardytus dokumentus, net jei jų galiojimo laikotarpis pasibaigęs. Jeigu tokie dokumentai pateikiami, valstybės narės ir Serbija abipusiškai pripažįsta pilietybę nereikalaudamos tolesnio tyrimo. Pilietybė negali būti įrodoma pateikiant suklastotus dokumentus.
   2.   Kaip prima facie įrodymus dėl pilietybės pagal 2 straipsnio 1 dalį ir 4 straipsnio 1 dalį galima visų pirma pateikti šio susitarimo 2 priede išvardytus dokumentus, net jei jų galiojimo laikotarpis pasibaigęs. Jeigu tokie dokumentai pateikiami, valstybės narės ir Serbija laiko, kad pilietybė nustatyta, išskyrus atvejus, kai jos gali įrodyti priešingai. Pilietybės prima facie įrodymais negali būti suklastoti dokumentai.
   3.   Jei nei vieno iš 1 arba 2 priede išvardytų dokumentų pateikti neįmanoma, atitinkamos prašomosios valstybės kompetentinga diplomatinė arba konsulinė atstovybė paprašius nedelsdama ir ne vėliau kaip per 3 darbo dienas nuo prašymo dienos apklausia grąžintiną asmenį siekdama nustatyti jo (jos) pilietybę.
   9 straipsnis
   Su trečiųjų šalių piliečiais ir asmenimis be pilietybės susiję įrodymai
   1.   Įrodymas, kad yra 3 straipsnio 1 dalyje ir 5 straipsnio 1 dalyje nustatytos trečiųjų šalių piliečių ir asmenų be pilietybės readmisijos sąlygos, gali būti visų pirma pateikiamas bent viena šio susitarimo 3 priede išvardyta įrodymo priemone; negali būti įrodoma pateikiant suklastotus dokumentus. Valstybės narės ir Serbija abipusiškai pripažįsta kiekvieną tokį įrodymą nereikalaudamos tolesnio tyrimo.
   2.   Prima facie įrodymai, kad yra 3 straipsnio 1 dalyje ir 5 straipsnio 1 dalyje nustatytos trečiųjų šalių piliečių ir asmenų be pilietybės readmisijos sąlygos, gali būti visų pirma pateikiami šio susitarimo 4 priede išvardytomis įrodymo priemonėmis; negali būti įrodoma pateikiant suklastotus dokumentus. Jeigu tokie prima facie įrodymai pateikiami, valstybės narės ir Serbija laiko sąlygas nustatytomis, jei jos negali įrodyti priešingai.
   3.   Atvykimo, buvimo arba gyvenimo neteisėtumas nustatomi remiantis atitinkamo asmens kelionės dokumentais, kuriuose trūksta prašančiosios valstybės teritorijoje reikalingos vizos ar kitokio leidimo gyventi. Prašančiosios valstybės pareiškimas, kad atitinkamas asmuo neturi reikiamų kelionės dokumentų, vizos ar leidimo gyventi, taip pat yra neteisėto atvykimo, buvimo ar gyvenimo prima facie įrodymas.
   4.   Įrodymai, kad yra 3 straipsnio 3 dalyje nustatytos buvusių Jugoslavijos Socialistinės Federacinės Respublikos piliečių readmisijos sąlygos, gali būti visų pirma pateikiami šio susitarimo 5a priede išvardytomis įrodymo priemonėmis; negali būti įrodoma pateikiant suklastotus dokumentus. Bet kokius tokius įrodymus Serbija pripažįsta nereikalaudama tolesnio tyrimo.
   5.   Prima facie įrodymai, kad yra 3 straipsnio 3 dalyje nustatytos buvusių Jugoslavijos Socialistinės Federacinės Respublikos piliečių readmisijos sąlygos, gali būti visų pirma pateikiami šio susitarimo 5b priede išvardytomis įrodymo priemonėmis; negali būti įrodoma pateikiant suklastotus dokumentus. Jeigu tokie prima facie įrodymai pateikiami, Serbija laiko sąlygas nustatytomis, jei ji negali įrodyti priešingai.
   6.   Jei nei vieno iš 5a ir 5b prieduose išvardytų dokumentų pateikti neįmanoma, Serbijos kompetentinga diplomatinė arba konsulinė atstovybė paprašius nedelsdama ir ne vėliau kaip per 3 darbo dienas nuo prašymo dienos apklausia grąžintiną asmenį siekdama nustatyti jo (jos) pilietybę.
   10 straipsnis
   Terminai
   1.   Prašomosios valstybės kompetentingai institucijai readmisijos paraiška turi būti pateikta ne vėliau kaip per metus nuo tada, kai prašančiosios valstybės kompetentinga institucija gavo informaciją, kad trečiosios šalies pilietis arba asmuo be pilietybės netenkina arba jau nebetenkina galiojančių atvykimo, buvimo arba gyvenimo sąlygų. Jeigu yra teisinių arba faktinių kliūčių laiku pateikti paraišką, prašančiosios valstybės prašymu terminas pratęsiamas, tačiau tik iki tol, kol tų kliūčių nebelieka.
   2.   Į readmisijos paraišką turi būti atsakyta raštu:

               —

               per 2 darbo dienas, jei paraiška pateikta pagal pagreitintą procedūrą (6 straipsnio 3 dalis),

               —

               per 10 kalendorinių dienų visais kitais atvejais.

         Terminai prasideda readmisijos prašymo gavimo dieną. Jei per šiuos terminus atsakymo nesulaukiama, laikoma, kad perdavimas patvirtintas.
   3.   Jeigu yra teisinių arba faktinių kliūčių atsakyti į paraišką per 10 kalendorinių dienų, pateikus tinkamai motyvuotą prašymą šis terminas gali būti pratęsiamas ne daugiau kaip iki 6 kalendorinių dienų. Jei per pratęstą terminą atsakymo nesulaukiama, laikoma, kad perdavimas patvirtintas.
   4.   Atsisakius patenkinti readmisijos prašymą, pateikiamos priežastys.
   5.   Pritarus perdavimui arba, tam tikrais atvejais, pasibaigus šio straipsnio 2 dalyje nustatytam terminui, atitinkamas asmuo perduodamas per tris mėnesius. Prašančiosios valstybės prašymu šis terminas gali būti pratęstas tiek, kiek reikia laiko teisinėms ar praktinėms kliūtims pašalinti.
   11 straipsnis
   Perdavimo tvarka ir vežimo būdai
   1.   Prieš perduodamos asmenį, Serbijos ir atitinkamos valstybės narės kompetentingos institucijos iš anksto sudaro susitarimus raštu dėl perdavimo datos, atvykimo vietos, galimos palydos ir kitos su perdavimu susijusios informacijos.
   2.   Gali būti naudojamasi oro arba sausumos transportu. Perduodant oro transportu, galima naudotis ne tik Serbijos arba valstybių narių nacionalinių vežėjų paslaugomis; perdavimas gali vykti naudojant tiek reguliariuosius, tiek užsakomuosius skrydžius. Jeigu perduodama su palyda, lydėti gali ne tik prašančiosios valstybės įgalioti asmenys, jei jie yra Serbijos arba bet kurios kitos valstybės narės įgalioti asmenys.
   12 straipsnis
   Klaidinga readmisija
   Prašančioji valstybė priima atgal bet kokį prašomosios valstybės grąžinamą asmenį, jei per 3 mėnesius nuo atitinkamo asmens perdavimo nustatoma, kad netenkinami šio susitarimo 2–5 straipsniuose nurodyti reikalavimai.
   Tokiais atvejais procesinės šio susitarimo nuostatos taikomos mutatis mutandis ir perduodama visa turima informacija apie tikrąją priimtino atgal asmens tapatybę ir tautybę.
   IV SKIRSNIS
   TRANZITO OPERACIJOS
   13 straipsnis
   Principai
   1.   Valstybės narės ir Serbija turėtų leisti trečiųjų šalių piliečiams arba asmenims be pilietybės vykti tranzitu tik tais atvejais, kai tokių asmenų negalima tiesiogiai grąžinti į paskirties valstybę.
   2.   Serbija leidžia trečiųjų šalių piliečių arba asmenų be pilietybės tranzitą, jeigu to prašo valstybė narė, o valstybė narė suteikia leidimą trečiųjų šalių piliečių arba asmenų be pilietybės tranzitui, jeigu to prašo Serbija, jei užtikrinama tolesnė kelionė per galimas kitas tranzito valstybes bei paskirties valstybės readmisija.
   3.   Serbija arba valstybė narė gali neleisti vykti tranzitu:

               a)

               jei rizikuojama, kad paskirties valstybėje arba kitoje tranzito valstybėje trečiosios šalies pilietis arba asmuo be pilietybės gali būti kankinamas, su juo gali būti elgiamasi arba jis gali būti baudžiamas nežmoniškai ar žeminančiai, jam gali būti įvykdyta mirties bausmė arba jis gali būti persekiojamas dėl savo rasės, religijos, tautybės, priklausymo kokiai nors socialinei grupei arba dėl politinių įsitikinimų; arba

               b)

               jei prašomojoje valstybėje arba kitoje tranzito valstybėje trečiosios šalies piliečiui arba asmeniui be pilietybės bus taikomos baudžiamosios sankcijos; arba

               c)

               dėl visuomenės sveikatos, nacionalinio saugumo, viešosios tvarkos arba kitų prašomosios valstybės nacionalinių interesų.

         4.   Serbija arba valstybė narė gali atšaukti bet kurį išduotą leidimą, jeigu vėliau susidaro arba išaiškėja šio straipsnio 3 dalyje minimos aplinkybės, kurios trukdo vykdyti tranzito operaciją, arba jeigu nebegali būti užtikrinta tolesnė kelionė galimose tranzito valstybėse arba paskirties valstybės readmisija. Tokiu atveju prašančioji valstybė prireikus ir nedelsdama susigrąžina trečiosios šalies pilietį arba asmenį be pilietybės.
   14 straipsnis
   Tranzito tvarka
   1.   Tranzito operacijų paraiška turi būti pateikta raštu prašomosios valstybės kompetentingai institucijai ir joje turi būti ši informacija:

               a)

               tranzito rūšis (oro ar sausumos transportu), kitos galimos tranzito valstybės ir numatoma galutinė paskirties vieta;

               b)

               išsami informacija apie atitinkamą asmenį (pvz., vardas, pavardė, mergautinė pavardė, kiti asmens naudojami vardai (kiti vardai, kuriais asmuo žinomas) arba slapyvardžiai, gimimo data, lytis ir, jei įmanoma, gimimo vieta, pilietybė, kalba, kelionės dokumento rūšis ir numeris);

               c)

               numatoma atvykimo vieta, perdavimo laikas ir galimas palydos naudojimas;

               d)

               pareiškimas, kad prašančiosios valstybės nuomone yra laikomasi 13 straipsnio 2 dalies sąlygų ir kad nėra žinoma priežasčių, dėl kurių prašymas pagal 13 straipsnio 3 dalį galėtų būti atmestas.

         Tranzito operacijų paraiškoms naudojama bendra forma pateikta šio susitarimo 7 priede.
   2.   Prašomoji valstybė per 5 kalendorines dienas raštu informuoja prašančiąją valstybę apie leidimą vykdyti tranzito operaciją ir patvirtina atvykimo vietą bei numatomą priėmimo laiką, arba informuoja ją apie sprendimą neleisti vykti tranzitu bei nurodo tokio atsisakymo priežastis.
   3.   Jeigu tranzito operacija vyksta oro transportu, grąžintinas asmuo ir galima palyda atleidžiami nuo prievolės gauti oro uosto tranzitinę vizą.
   4.   Prašomosios valstybės kompetentingos institucijos, atsižvelgdamos į abipuses konsultacijas, dalyvauja tranzito operacijose, visų pirma prižiūrėdamos atitinkamus asmenis bei sudarydamos tam tinkamas sąlygas.
   V SKIRSNIS
   IŠLAIDOS
   15 straipsnis
   Pervežimo ir vykimo tranzitu išlaidos
   Nepažeisdama kompetentingų institucijų teisės susigrąžinti su readmisija susijusias išlaidas iš priimtino atgal asmens arba trečiųjų šalių, prašančioji valstybė apmoka visas su readmisija ir tranzito operacijomis pagal šį susitarimą susijusias transporto išlaidas iki galutinės paskirties valstybės sienos.
   VI SKIRSNIS
   DUOMENŲ APSAUGA IR ĮTAKOS NEDARYMO SĄLYGA
   16 straipsnis
   Duomenų apsauga
   Asmens duomenys pranešami tik tada, kai toks pranešimas yra būtinas tam, kad atitinkamu atveju Serbijos arba valstybės narės kompetentingos institucijos įgyvendintų šį susitarimą. Asmens duomenų apdorojimą ir tvarkymą konkrečiu atveju reglamentuoja Serbijos nacionalinės teisės aktai, o kai duomenų valdytojas yra valstybės narės kompetentinga institucija – Direktyvos 95/46/EB (2) ir šia direktyva vadovaujantis tos valstybės narės priimtų nacionalinės teisės aktų nuostatos. Papildomai taikomi tokie principai:

               a)

               asmens duomenys turi būti tvarkomi sąžiningai ir teisėtai;

               b)

               įgyvendinant šį susitarimą, asmens duomenys turi būti renkami tiksliai nusakytu, aiškiu ir teisėtu tikslu ir nei pranešančioji, nei gaunančioji institucija negali jų tvarkyti tokiu būdu, kuris būtų nesuderinamas su tuo tikslu;

               c)

               asmens duomenys turi būti pakankami, tinkami ir jų neturi būti pernelyg daug tam tikslui, dėl kurio jie renkami ir (arba) toliau tvarkomi; visų pirma apie asmenį teikiama informacija yra tik tokia, kuri susijusi su:

                           —

                           išsamia informacija apie perduotiną asmenį (pvz., vardai, pavardės, bet kurios buvusios pavardės ir vardai, kiti asmens naudojami vardai (kiti vardai, kuriais asmuo žinomas) arba slapyvardžiai, lytis, civilinis statusas, gimimo data ir vieta, dabartinė ir ankstesnė pilietybė);

                           —

                           asmens pasu, tapatybės kortele arba vairuotojo pažymėjimu (numeris, galiojimo laikas, išdavimo data, išduodanti institucija, išdavimo vieta);

                           —

                           sustojimo vietomis ir kelionės maršrutais;

                           —

                           kita informacija, kurios reikia perduotino asmens tapatybei nustatyti arba readmisijos reikalavimams išnagrinėti pagal šį susitarimą;

               d)

               asmens duomenys turi būti tikslūs ir, kai būtina, atnaujinami;

               e)

               asmens duomenys turi būti laikomi tokia forma, kuri leistų nustatyti duomenų subjektus per ne ilgesnį nei būtina laiką, numatytą tam tikslui, dėl kurio duomenys buvo renkami arba dėl kurio jie yra toliau tvarkomi;

               f)

               pranešančioji institucija ir gaunančioji institucija imasi visų įmanomų priemonių, kad būtų atitinkamai užtikrinamas asmens duomenų taisymas, ištrynimas ar blokavimas tada, jei tvarkymas neatitiktų šio straipsnio nuostatų, o visų pirma – jei tie duomenys būtų nepakankami, netinkami, netikslūs arba tvarkymo tikslu jų būtų pernelyg daug. Tai apima pranešimą kitai šaliai apie bet kokį taisymą, trynimą ar blokavimą;

               g)

               paprašius, gaunančioji institucija praneša pranešančiajai institucijai apie perduotų duomenų panaudojimą ir apie iš jų gautus rezultatus;

               h)

               asmens duomenys gali būti perduodami tik kompetentingoms institucijoms. Perduodant toliau kitoms įstaigoms, reikia pranešančiosios institucijos išankstinio sutikimo;

               i)

               pranešančioji ir gaunančioji institucija yra įpareigotos pasirašyti raštišką protokolą apie asmens duomenų perdavimą ir gavimą.

         17 straipsnis
   Įtakos nedarymo sąlyga
   1.   Šis susitarimas neriboja Bendrijos, valstybių narių ir Serbijos teisių, įsipareigojimų ir atsakomybės, numatytų tarptautinėje teisėje, visų pirma:

               —

               1951 m. liepos 28 d. Konvencijoje dėl pabėgėlių statuso su pakeitimais, padarytais 1967 m. sausio 31 d. Protokolu dėl pabėgėlių statuso;

               —

               tarptautinėse konvencijose, nustatančiose valstybę, atsakingą už pateiktų paraiškų dėl prieglobsčio suteikimo svarstymą;

               —

               1950 m. lapkričio 4 d. Europos žmogaus teisių ir pagrindinių laisvių apsaugos konvencijoje;

               —

               1984 m. gruodžio 10 d. Konvencijoje prieš kankinimą ir kitokį žiaurų, nežmonišką ar žeminantį elgesį ir baudimą;

               —

               tarptautinėse konvencijose dėl ekstradicijos;

               —

               daugiašalėse tarptautinėse konvencijose ir susitarimuose dėl užsienio piliečių readmisijos.

         2.   Jokia šio susitarimo nuostata negali užkirsti kelio asmens grįžimui, laikantis kitų formalių ar neformalių susitarimų nuostatų.
   VII SKIRSNIS
   ĮGYVENDINIMAS IR TAIKYMAS
   18 straipsnis
   Jungtinis readmisijos komitetas
   1.   Susitariančiosios Šalys teikia viena kitai abipusę pagalbą dėl šio susitarimo taikymo ir aiškinimo. Šiuo tikslu jos įsteigia Jungtinį readmisijos komitetą (toliau – komitetas), kurio užduotis pirmiausia bus:

               a)

               kontroliuoti, kaip taikomas šis susitarimas;

               b)

               nuspręsti dėl įgyvendinimo susitarimų, būtinų tam, kad šis susitarimas būtų taikomas vienodai;

               c)

               reguliariai keistis informacija apie įgyvendinimo protokolus, sudarytus tarp atskirų valstybių narių ir Serbijos pagal 19 straipsnį;

               d)

               rekomenduoti šio susitarimo ir jo priedų pakeitimus.

         2.   Komiteto sprendimai Susitariančiosioms Šalims yra privalomi.
   3.   Komitetą sudaro Bendrijos ir Serbijos atstovai; Bendrijai atstovauja Komisija.
   4.   Komitetas posėdžiauja prireikus vienos iš Susitariančiųjų Šalių prašymu.
   5.   Komitetas nustato savo darbo tvarkos taisykles.
   19 straipsnis
   Įgyvendinimo protokolai
   1.   Valstybės narės arba Serbijos prašymu Serbija ir valstybė narė sudaro įgyvendinimo protokolą, kuriame nustatomos taisyklės dėl:

               a)

               kompetentingų institucijų paskyrimo, sienos perėjimo punktų ir pasikeitimo informacija apie ryšių palaikymo centrus;

               b)

               asmenų grąžinimo būdų pagal pagreitintą procedūrą;

               c)

               asmenų grąžinimo su palyda, įskaitant trečiųjų šalių piliečių ir asmenų be pilietybės tranzito su palyda, sąlygų;

               d)

               priemonių ir dokumentų, kurie papildo išvardytuosius šio susitarimo 1–5 prieduose.

         2.   Šio straipsnio 1 dalyje nurodyti įgyvendinimo protokolai įsigalioja tik po to, kai apie juos pranešama 18 straipsnyje nurodytam readmisijos komitetui.
   3.   Bet kurią su viena iš valstybių narių parengto įgyvendinimo protokolo nuostatą Serbija sutinka taikyti ir santykiuose su bet kuria kita valstybe nare pastarajai paprašius.
   20 straipsnis
   Ryšys su valstybių narių dvišalėmis readmisijos sutartimis arba susitarimais
   Šio susitarimo nuostatos yra viršesnės už bet kurios dvišalės sutarties arba susitarimo dėl neteisėtai gyvenančių asmenų readmisijos, kuri(s) buvo sudaryta(s) arba gali būti sudaryta(s) pagal 19 straipsnį tarp atskirų valstybių narių ir Serbijos, nuostatas, jei tokios sutarties ar susitarimo nuostatos nesuderinamos su šio susitarimo nuostatomis.
   VIII SKIRSNIS
   BAIGIAMOSIOS NUOSTATOS
   21 straipsnis
   Teritorinis taikymas
   1.   Atsižvelgiant į šio straipsnio 2 dalį, šis susitarimas taikomas teritorijoje, kurioje taikoma Europos bendrijos steigimo sutartis, ir Serbijos teritorijoje (3).
   2.   Šis susitarimas netaikomas Danijos Karalystės teritorijoje.
   22 straipsnis
   Įsigaliojimas, trukmė ir nutraukimas
   1.   Susitariančiosios Šalys ratifikuoja arba patvirtina šį susitarimą, laikydamosi savo atitinkamų procedūrų.
   2.   Šis susitarimas įsigalioja pirmą antrojo mėnesio dieną nuo tos dienos, kurią Susitariančiosios Šalys viena kitai praneša apie šio straipsnio 1 dalyje minėtų procedūrų užbaigimą.
   3.   Šis susitarimas sudaromas neribotam laikotarpiui.
   4.   Kiekviena Susitariančioji Šalis gali visiškai arba iš dalies laikinai sustabdyti šio susitarimo įgyvendinimą trečiosios šalies piliečių ir asmenų be pilietybės atžvilgiu saugumo, viešosios tvarkos užtikrinimo arba visuomenės sveikatos apsaugos sumetimais, apie tai oficialiai pranešusi kitai Susitariančiajai Šaliai ir iš anksto pasikonsultavusi su 18 straipsnyje minimu komitetu. Sustabdymas įsigalioja antrą dieną nuo tokio pranešimo dienos.
   5.   Kiekviena Susitariančioji Šalis gali denonsuoti šį susitarimą apie tai oficialiai pranešusi kitai Susitariančiajai Šaliai. Šis susitarimas baigiamas taikyti po šešių mėnesių nuo tokio pranešimo datos.
   23 straipsnis
   Priedai
   1–7 priedai yra sudėtinė šio susitarimo dalis.

      Priimta du tūkstančiai septintų metų rugsėjo aštuonioliktą dieną Briuselyje dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, serbų, slovakų, slovėnų, suomių, švedų, vengrų ir vokiečių kalbomis; visi tekstai yra autentiški.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         За Европску зајелницу

         За Република Сърбия
         Por la República de Serbia
         Za Republiku Srbsko
         For Republikken Serbien
         Für die Republik Serbien
         Serbia Vabariigi nimel
         Για τη Δημοκρατία της Σερβίας
         For the Republic of Serbia
         Pour la République de Serbie
         Per la Repubblica di Serbia
         Serbijas Republikas vārdā
         Serbijos Respublikos vardu
         A Szerb Köztársaság részéről
         Għar-Repubblika tas-Serbja
         Voor de Republiek Servië
         W imieniu Republiki Serbii
         Pela República da Sérvia
         Pentru Republica Serbia
         Za Srbskú republiku
         Za Republiko Srbijo
         Serbian tasavallan puolesta
         För Republiken Serbien
         За Република Србиjу

      (1)   Atitinkantis 1994 m. lapkričio 30 d. ES Tarybos rekomendacijoje nurodytą formą.

      (2)  1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).

      (3)  Teritorinio taikymo Serbijos atžvilgiu sritis bus apibrėžta per derybas neribojant 1999 m. birželio 10 d. JT Saugumo Tarybos rezoliucijos Nr. 1244 taikymo.
   1 PRIEDAS
   DOKUMENTŲ, KURIŲ PATEIKIMAS LAIKOMAS PILIETYBĖS ĮRODYMU, SĄRAŠAS
   (2 STRAIPSNIO 1 DALIS, 4 STRAIPSNIO 1 DALIS IR 8 STRAIPSNIO 1 DALIS)
   Kai prašomoji valstybė yra valstybė narė:

               —

               bet kokios rūšies pasai (nacionaliniai pasai, diplomatiniai pasai, tarnybiniai pasai, kolektyviniai pasai, įskaitant vaikų pasus);

               —

               bet kokios rūšies asmens tapatybės kortelės (įskaitant laikinąsias).

         Kai prašomoji valstybė yra Serbija:

               —

               bet kokios rūšies pasai (nacionaliniai pasai, diplomatiniai pasai, tarnybiniai pasai, kolektyviniai pasai, įskaitant vaikų pasus), išduoti po 1996 m. liepos 27 d. pagal 1996 m. Įstatymą dėl Jugoslavijos piliečių kelionės dokumentų ir vėlesnius teisės aktų pakeitimus, atliktus priėmus naująjį Įstatymą dėl Serbijos kelionės dokumentų;

               —

               asmens tapatybės kortelės, išduotos po 2000 m. sausio 1 d.

         2 PRIEDAS
   DOKUMENTŲ, KURIŲ PATEIKIMAS LAIKOMAS PILIETYBĖS PRIMA FACIE ĮRODYMU, SĄRAŠAS
   (2 STRAIPSNIO 1 DALIS, 4 STRAIPSNIO 1 DALIS IR 8 STRAIPSNIO 2 DALIS)
   Kai prašomoji valstybė yra valstybė narė arba Serbija:

               —

               bet kurių dokumentų, išvardytų šio susitarimo 1 priede, kopijos;

               —

               darbo knygelės ir karinės tapatybės kortelės;

               —

               jūrininko registracijos knygelės ir kapitono darbo kortelės;

               —

               pilietybės pažymėjimai ir kiti oficialūs dokumentai, kuriuose minima ar aiškiai nurodoma pilietybė;

               —

               vairuotojo pažymėjimai arba jų kopijos;

               —

               gimimo liudijimai arba jų kopijos;

               —

               įmonės darbuotojų tapatybės kortelės arba jų kopijos;

               —

               liudytojų parodymai;

               —

               atitinkamo asmens parodymai ir kalba, kuria jis (ji) kalba, įskaitant oficialaus testo rezultatus;

               —

               bet koks kitas dokumentas, kuris gali padėti nustatyti atitinkamo asmens pilietybę.

         Kai prašomoji valstybė yra Serbija:

               —

               bet kokios rūšies pasai (nacionaliniai pasai, diplomatiniai pasai, tarnybiniai pasai, kolektyviniai pasai, įskaitant vaikų pasus), išduoti 1992 m. balandžio 27 d.–1996 m. liepos 27 d. laikotarpiu, ir jų kopijos;

               —

               bet kokios rūšies asmens tapatybės kortelės, išduotos 1992 m. balandžio 27 d.–2000 m. sausio 1 d. laikotarpiu, ir jų kopijos.

         3 PRIEDAS
   BENDRAS DOKUMENTŲ, KURIE LAIKOMI TREČIŲJŲ ŠALIŲ PILIEČIŲ IR ASMENŲ BE PILIETYBĖS READMISIJOS SĄLYGŲ ĮRODYMU, SĄRAŠAS
   (3 STRAIPSNIO 1 DALIS, 5 STRAIPSNIO 1 DALIS IR 9 STRAIPSNIO 1 DALIS)

               —

               atvykimo (išvykimo) spaudai ar panaši žyma atitinkamo asmens kelionės dokumente arba kitas atvykimo (išvykimo) įrodymas (pvz., fotografinis);

               —

               bet kokios rūšies asmens vardu išduoti dokumentai, pažymėjimai ir sąskaitos (pvz., viešbučių sąskaitos, paskyrimo pas gydytoją (stomatologą) talonėliai, įėjimo į viešąsias (privačias) institucijas leidimai, automobilio nuomos sutartys, kreditinės kortelės kvitai ir kt.), aiškiai rodantys, kad atitinkamas asmuo buvo apsistojęs prašomosios valstybės teritorijoje;

               —

               asmens vardu išduoti kelionių lėktuvu, traukiniu, autobusu ar laivu bilietai ir (arba) keleivių sąrašai, kurie įrodo atitinkamo asmens buvimą ir jo kelionės maršrutą prašomosios valstybės teritorijoje;

               —

               informacija, rodanti, kad atitinkamas asmuo naudojosi pasiuntinių ar kelionių agentūros paslaugomis;

               —

               oficialūs parodymai, kuriuos visų pirma davė pasienio įstaigos personalas, galintis paliudyti, kad atitinkamas asmuo kirto sieną.

         4 PRIEDAS
   BENDRAS DOKUMENTŲ, KURIE LAIKOMI TREČIŲJŲ ŠALIŲ PILIEČIŲ IR ASMENŲ BE PILIETYBĖS READMISIJOS SĄLYGŲ PRIMA FACIE ĮRODYMU, SĄRAŠAS
   (3 STRAIPSNIO 1 DALIS, 5 STRAIPSNIO 1 DALIS IR 9 STRAIPSNIO 2 DALIS)

               —

               oficialūs atitinkamo asmens parodymai teisminio ar administracinio nagrinėjimo metu;

               —

               liudytojai, galintys paliudyti, kad atitinkamas asmuo kirto sieną;

               —

               prašančiosios valstybės atitinkamų institucijų pateikta informacija apie vietą ir aplinkybes, kurioms esant atitinkamas asmuo buvo sulaikytas po to, kai atvyko į tos valstybės teritoriją;

               —

               informacija, susijusi su asmens tapatybe ir (arba) jo buvimu, kurią pateikė tarptautinė organizacija (pvz., JTPRVK);

               —

               šeimos narių, bendrakeleivių ir t. t. pateikta (patvirtinta) informacija;

               —

               atitinkamo asmens parodymai.

         5 PRIEDAS
   DOKUMENTŲ, KURIE LAIKOMI BUVUSIŲ JUGOSLAVIJOS SOCIALISTINĖS FEDERACINĖS RESPUBLIKOS PILIEČIŲ READMISIJOS SĄLYGŲ ĮRODYMU ARBA PRIMA FACIE ĮRODYMU, SĄRAŠAS
   (3 STRAIPSNIO 3 DALIS, 9 STRAIPSNIO 4 DALIS IR 9 STRAIPSNIO 5 DALIS)
   5a priedas (įrodymais laikomi dokumentai)

               —

               Buvusiosios Jugoslavijos Socialistinės Federacinės Respublikos išduoti gimimo liudijimai arba jų kopijos;

               —

               Serbijos, Buvusiosios Jugoslavijos Federacinės Respublikos, Buvusiosios Serbijos ir Juodkalnijos valstybių sąjungos arba Buvusiosios Jugoslavijos Socialistinės Federacinės Respublikos išduoti viešieji dokumentai, įskaitant asmens tapatybės korteles, arba jų kopijos, kuriuose nurodyta gimimo vieta ir (arba) nuolatinė gyvenamoji vieta, kaip reikalaujama 3 straipsnio 3 dalyje.

         5b priedas (prima facie įrodymais laikomi dokumentai)

               —

               Kiti dokumentai arba pažymėjimai arba jų kopijos, kuriuose nurodyta gimimo vieta ir (arba) nuolatinė gyvenamoji vieta Serbijos teritorijoje;

               —

               oficialūs atitinkamo asmens parodymai teisminio ar administracinio nagrinėjimo metu.

         6 PRIEDAS

   7 PRIEDAS

   BENDRA DEKLARACIJA DĖL REINTEGRACIJOS
   Susitariančiosios Šalys pripažįsta, kad būtina užtikrinti veiksmingą, efektyvią ir tvarią socialinę bei ekonominę grįžusių Serbijos Respublikos piliečių reintegraciją. Jos patvirtina, kad ketina stiprinti pastangas, taip pat ir finansų srityje, siekdamos remti tokią reintegraciją, atsižvelgiant į šiuo tikslu numatytą Bendrijos finansinę pagalbą.
   BENDRA DEKLARACIJA DĖL 2 STRAIPSNIO 3 DALIES IR 4 STRAIPSNIO 3 DALIES
   Susitariančiosios Šalys pažymi, kad pagal Serbijos Respublikos ir valstybių narių pilietybės įstatymus iš Serbijos Respublikos arba Europos Sąjungos piliečio negali būti atimta pilietybė.
   Šalys susitaria laiku viena su kita konsultuotis, jei ši teisinė padėtis pasikeistų.
   BENDRA DEKLARACIJA DĖL 3 IR 5 STRAIPSNIŲ
   Šalys stengsis grąžinti bet kokį trečiosios šalies pilietį, kuris netenkina arba jau nebetenkina galiojančių atvykimo, buvimo arba gyvenimo jų atitinkamoje teritorijoje teisinių sąlygų, į jo kilmės šalį.
   SERBIJOS RESPUBLIKOS DEKLARACIJA DĖL PILIETYBĖS
   Serbijos Respublika pareiškia, kad pagal Serbijos Respublikos pilietybės įstatymą (Serbijos Respublikos oficialusis leidinys, Nr. 135/04), Serbijos Respublikos pilietybę turintis asmuo negali atsisakyti Serbijos Respublikos pilietybės, jei toks asmuo prašymo dėl Serbijos Respublikos pilietybės atsisakymo pateikimo metu nepateikia įrodymų, kad jis (ji) gaus užsienio valstybės pilietybę.
   BENDRA DEKLARACIJA DĖL DANIJOS
   Susitariančiosios Šalys pažymi, kad šis susitarimas negalioja Danijos Karalystės teritorijoje ir netaikomas Danijos Karalystės piliečiams. Tokiomis aplinkybėmis tikslinga, kad Serbijos Respublika ir Danija sudarytų readmisijos susitarimą, kurio sąlygos būtų tokios pat kaip šio susitarimo.
   BENDRA DEKLARACIJA DĖL ISLANDIJOS IR NORVEGIJOS
   Susitariančiosios Šalys atkreipia dėmesį į glaudžius Europos bendrijos ir Islandijos bei Norvegijos santykius, visų pirma pagal 1999 m. gegužės 18 d. Susitarimą dėl šių šalių asociacijos įgyvendinant, taikant ir plėtojant Šengeno acquis. Tokiomis aplinkybėmis tikslinga, kad Serbijos Respublika su Islandija ir Norvegija sudarytų readmisijos susitarimą, kurio sąlygos būtų tokios pat kaip šio susitarimo.
   BENDRA DEKLARACIJA DĖL ŠVEICARIJOS
   Susitariančiosios Šalys pažymi, kad Europos Sąjunga, Europos bendrija ir Šveicarija pasirašė susitarimą dėl Šveicarijos asociacijos įgyvendinant, taikant ir plėtojant Šengeno acquis. Todėl tikslinga, kai tik įsigalios šis asociacijos susitarimas, kad Serbijos Respublika sudarytų readmisijos susitarimą su Šveicarija tokiomis pat kaip ir šio susitarimo sąlygomis.